Aj man tuq atqet kxol,
oxik tqꞌumaꞌ kyetz tzan kꞌon tuq kyex tzi Jerusalen,
exik tkawiꞌ ikxjani:
«Peꞌetiyon waq max oj tponkix te aj oxik tsiꞌ te Ntat tyol tiꞌj,
axkix aj oje tzꞌok echaꞌoꞌ wukyꞌiꞌl.
Te Waꞌnch njaw tuq tsiꞌ aꞌ ewiꞌ cha aꞌox tukyꞌi aꞌ,
per ajnaꞌl cha kabꞌe qꞌijky tzan stzaj te Txew Dios etajsik.»
Ntons kye aj akyeqet tuq tukyꞌi Jesus oxik kchaꞌoꞌ tetz ikxjani:
«Tat,
¿akꞌuluꞌtz ajnaꞌl tzan kykꞌulun mandad kye qxjalil tuj qamaqꞌx Israel?»
Yaji te Jesus owaj stzaqꞌbꞌeꞌ kyetz ikxjani:
«Etetz kꞌontiꞌl etoklen tzan tok echaꞌoꞌ janikꞌbꞌaꞌn kyꞌik nini;
aꞌox te Qtat [tebꞌen tzan tpaj] a tetz oje qet tbꞌisuꞌ tukyꞌi tajwalil tujbꞌaꞌn kyꞌik.
Per oj tul te Txew Dios etajsik,
etetz ekꞌamoꞌtz jun etajwalil bꞌix okxpakbꞌayon wiꞌj,
tbꞌay tuj Jerusalen,
yaji tuj tkwentil Judey bꞌix Samary,
bꞌix yaji tuj kyaqil twitz txꞌoꞌtxꞌ bꞌan laqꞌchik.»
Ya ma xik tqꞌumaꞌ tiꞌj kyaqil ntzani bꞌix atxik tuq kywitz tiꞌj,
tetz ojax in tuj kaꞌj bꞌix jun muj owok tiꞌj,
ya kꞌontiꞌl oxik kyeꞌeꞌ.
Aj man tuq nxik kyen titzaꞌ tuq ikjaꞌn tjax in tuj kaꞌj,
ejaw kanet kabꞌeꞌ xjal kykꞌatzaj,
atok jun kyqꞌanaq saq.
Bꞌix kye xjal oxik kyqꞌumaꞌ kyetz ikxjani:
«Etetz aj Galiley aꞌix,
¿tistil nkxkaj kꞌabꞌlet twitz kaꞌj?
Te ja Jesus aj maꞌtx jaw eqꞌiꞌ exol,
tetz owulel junkyꞌel,
bꞌix tzul iktzaꞌxkix maꞌtx xik eten xtxik tuj kaꞌj,
ax ikxji tzul junkyꞌel.»